*Projektas*

**VILNIAUS UNIVERSITETO**

**medicinos IR ODONTOLOGIJOS rezidentūros**

**REGLAMENTAS**

## I. BENDROSIOS NUOSTATOS

1. Vilniaus universiteto Medicinos ir odontologijos rezidentūros reglamentas parengtas remiantis Vilniaus universiteto statutu, LR Mokslo ir studijų įstatymu (Žin., 2009, Nr. 54-2140), LR Vyriausybės nutarimu “Dėl gydytojų rengimo” (Žin., 2003, Nr. 104-4667) ir jo pakeitimais, LR švietimo ir mokslo ministro ir LR sveikatos apsaugos ministro įsakymu “Dėl medicinos rezidentūros, odontologijos rezidentūros bei veterinarinės medicinos rezidentūros studijų programų reikalavimų ir rezidentūros bazių atrankos ir vertinimo nuostatų patvirtinimo“ (Žin., 2004, Nr. 98-3661), LR sveikatos apsaugos ministro įsakymu „Dėl valstybės biudžeto asignavimų, skirtų rezidento bazinei pareiginei algai mokėti, paskirstymo rezidentūros bazėms tvarkos aprašo tvirtinimo“ (Žin., 2008, Nr. 29-1038) ir jo pakeitimais, LR Vyriausybės nutarimu “Dėl Lietuvos Respublikos valstybės biudžeto lėšų, skirtų studijų kainai valstybės finansuojamose studijų vietose apmokėti arba jų dalies grąžinimo į Lietuvos Respublikos valstybės biudžetą tvarkos aprašo patvirtinimo” (Žin., 2009, Nr. 120-5153), LR Vyriausybės nutarimu “Dėl asmens, studijuojančio valstybės finansuojamoje vietoje, studijų programos keitimo tvarkos aprašo patvirtinimo” (Žin., 2009, Nr. 121-5234), bei Vilniaus universiteto studijų nuostatais.
2. Šis reglamentas nustato medicinos ir odontologijos rezidentūros studijų organizavimo tvarką Vilniaus universitete (toliau vadinama – universitetas) ir rezidentūros bazėse.
3. Medicinos rezidentūra– laipsnio nesuteikiančios universitetinės medicinos studijos, skirtos gydytojui, norinčiam įgyti ar pakeisti medicinos gydytojo profesinę kvalifikaciją. Baigusiems šias studijas išduodamas rezidentūros pažymėjimas, nurodantis suteiktą gydytojo specialisto arba šeimos gydytojo profesinę kvalifikaciją. Rezidentūroje gydytojas rezidentas (toliau vadinama – rezidentas) studijuoja, rezidento vadovo prižiūrimas atlieka nustatytas pareigas ir įgyja specializuotos medicinos žinių, įgūdžių ir klinikinės patirties.
4. Odontologijos rezidentūra – laipsnio nesuteikiančios universitetinės odontologijos krypties studijos, skirtos gydytojui įgyti odontologijos specialisto profesinę kvalifikaciją. Baigusiems šias studijas išduodamas rezidentūros pažymėjimas, nurodantis suteiktą odontologo specialisto profesinę kvalifikaciją. Per rezidentūrą gydytojas odontologas studijuoja, rezidento vadovo prižiūrimas atlieka nustatytas pareigas ir įgyja specializuotos odontologijos žinių, įgūdžių ir klinikinės patirties.
5. Rezidentūros studijų forma – nuolatinės studijos. Rezidentūrą sudaro teorinė dalis ir gydytojo rezidento (toliau vadinama – rezidentas) profesinės veiklos praktika, skirstomos į dalykų ciklus (toliau vadinama – ciklas). Rezidentūros studijos vyksta pagal Studijų ir mokymo programų registre įregistruotas rezidentūros studijų programas (toliau vadinama – rezidentūros programa) ir yra organizuojamos universitete, universiteto ligoninėje arba nustatyta tvarka Rezidentūros bazių atrankos komisijos patvirtintoje rezidentūros bazėje.
6. Bendra rezidentūros trukmė 3–6 metai. Vienerių metų rezidentūros teorinių ir praktinių studijų apimtis ne mažesnė kaip 54 ir ne didesnė kaip 66 kreditai.
7. Rezidentūros studijų turinys nustatomas rezidentūros programoje, skirtoje atitinkamai šeimos gydytojo arba gydytojo specialisto, gydytojo odontologo specialisto profesinei kvalifikacijai įgyti.
8. Rezidentūros formos yra šios:
   1. nepertraukiama rezidentūra – nuolatinės studijos, skirtos gydytojui, siekiančiam įgyti medicinos gydytojo specialisto profesinę kvalifikaciją ir gydytojui odontologui – odontologo specialisto profesinę kvalifikaciją;
   2. pertraukiama rezidentūra – studijos, skirtos gydytojui, siekiančiam pakeisti medicinos praktikos rūšies (specialybės) gydytojo profesinę kvalifikaciją.
9. Pertraukiama rezidentūra turi atitikti visus nepertraukiamos rezidentūros reikalavimus, išskyrus praktikų trukmę – jie gali būti perpus trumpesni. Universitetas nustatyta tvarka, suderinęs su Sveikatos apsaugos ministerija gali sutrumpinti pertraukiamos rezidentūros praktikų trukmę.
10. Į rezidentūrą priimami asmenys, įgiję medicinos gydytojo ar gydytojo odontologo profesinę kvalifikaciją ir turintys Lietuvos Respublikoje ar užsienyje išduotus Lietuvoje teisės aktų nustatyta tvarka pripažintus aukštojo mokslo diplomą ir internatūros pažymėjimą.
11. Rezidentūros bazė – universiteto ligoninė ar kita sveikatos priežiūros įstaiga, nustatyta tvarka įgijusi teisę vykdyti rezidentūros programą ar jos dalį.
12. Rezidentai pagal studijų metus yra skirstomi į jaunesniuosius ir vyresniuosius:
    1. Jaunesnieji rezidentai yra pirmųjų metų gydytojai rezidentai, kurių rezidentūros studijų programos apimtis yra mažiau kaip ketveri metai; pirmųjų ir antrųjų metų gydytojai rezidentai, kurių rezidentūros studijų programos apimtis yra ketveri ir daugiau metų;
    2. Vyresnieji gydytojai rezidentai yra antrųjų, trečiųjų metų gydytojai rezidentai, kurių rezidentūros studijų programos apimtis yra mažiau kaip ketveri metai; trečiųjų, ketvirtųjų, penktųjų ir šeštųjų metų gydytojai rezidentai, kurių rezidentūros studijų programos apimtis yra ketveri ir daugiau metų.
13. Vadovaujantis Lietuvos Respublikos Vyriausybės nutarimais, skaičiuojant rezidento bazinės pareiginės algos dydį, jaunesniajam ir vyresniajam rezidentui nustatomas skirtingas bazinės mėnesinės algos koeficientas. Rezidentūros laikas įskaitomas į gydytojo ar gydytojo odontologo specialųjį darbo stažą.
14. Rezidento vadovas – universiteto dėstytojas ar sveikatos priežiūros specialistas, dirbantis rezidentūros bazėje ir turintis ne mažesnį kaip 5 metų darbo stažą pagal profesinę kvalifikaciją.
15. Rezidentūros koordinatorius - Medicinos fakulteto teikimu ir universiteto Rektoriaus įsakymu paskirtas universiteto darbuotojas, kuris koordinuoja, organizuoja atitinkamą rezidentūros programą ir atsako už jos vykdymo eigą. Kiekvienai rezidentūros programai skiriamas rezidentūros koordinatorius.
16. Rezidentūros studijas universitete koordinuoja Rektoriaus paskirtas prorektorius, organizuoja ir vykdo Medicinos fakultetas kartu su Doktorantūros ir rezidentūros skyriumi.

# **II. REZIDENTŪROS ORGANIZAVIMAS IR VYKDYMAS**

1. Priėmimo į rezidentūrą vietų skaičių pagal studijų programas tvirtina LR Sveikatos apsaugos ir Švietimo ir mokslo ministerijos nustatyta tvarka.
2. Ne vėliau kaip prieš mėnesį iki priėmimo į rezidentūrą Vilniaus universitetas interneto svetainėje viešai skelbia priėmimo į rezidentūrą tvarką, rezidentūros vietų skaičių pagal studijų programas ir rezidentūros bazių, kuriose numatoma vykdyti atitinkamas rezidentūros programas, sąrašą.
3. Į rezidentūrą priima Rektorius, Senato komisijos patvirtinta konkurso tvarka. Priėmimą vykdo Rektoriaus paskirta komisija. Rezidentūros studijų pradžia – rugsėjo 1 d.
4. Sveikatos apsaugos ministerija su universitetu ir rezidentūros baze sudaro sutartį dėl šeimos gydytojų, gydytojų specialistų ir gydytojų odontologų rengimo. Sutartyje numatoma valstybės biudžeto asignavimų, skirtų rezidento bazinei pareiginei algai, skyrimas rezidentūros bazei, rezidentų praktinio mokymo sąlygos, sutartiesšalių teisės ir pareigos, kiti sutartiniai įsipareigojimai.
5. Su rezidentais universitetas sudaro studijų sutartis.
6. Rezidentūrą sudaro teorinė studijų dalis ir praktinė dalis - profesinės veiklos praktika. Šių dalių struktūra ir trukmė apibrėžta rezidentūros studijų programose.
7. Rezidentūros studijų teorinei daliai vadovauja rezidentūros koordinatoriai, paskaitas skaito, veda seminarus universiteto dėstytojai, rezidentų vadovai. Ne mažiau kaip 50 procentų rezidentūros programos teorinės studijų apimties turi dėstyti profesoriai arba docentai,kurių mokslinės veiklos kryptis atitinka jų dėstomus dalykus.
8. Rezidentūros bazė privalo užtikrinti teorinės studijų dalies mokymą. Jeigu teorinės dalies mokymo užtikrinti rezidentūros bazėje nėra galimybių, ši dalis privalo būti vykdoma universiteto ligoninėje. Sprendimą dėl teorinės studijų dalies mokymo vietos priima rezidentūros koordinatorius.
9. Rezidento profesinės veiklos praktikos metu rezidentas įdarbinamas gydytojo rezidento pareigose ir įgyja specialių medicinos įgūdžių bei klinikinės patirties. Rezidentas dirba vadovaujamas rezidento vadovo.
10. Ciklo metu rezidento atliktas darbas vertinamas įskaita Vilniaus universiteto elektroninėje rezidento knygelėje (toliau ERK-ė).
11. Rezidentūra gali būti vykdoma kituose Lietuvos ir užsienio šalių universitetuose ar jų klinikinėse bazėse, jei numatoma atlikti studijų programa ar jos dalis yra suderinta Medicinosfakulteto nustatyta tvarka.
12. Rektoriaus įsakymu rezidentūros studijos gali būti laikinai sustabdytos dėl karo tarnybos, nėštumo ir gimdymo, vaiko priežiūros atostogų, ligos. Tačiau rezidentūros trukmė dėl to negali būti sutrumpinta. Rezidento prašymas Rektoriui, vizuotas rezidentūros koordinatoriaus ir Medicinos fakulteto podiplominių studijų prodekano pateikiamas Doktorantūros ir rezidentūros skyriui**.** Rezidentas nėštumo ir gimdymo, vaiko priežiūros atostogų rezidentūros bazėje (gydymo įstaigoje) ir Vilniaus universitete išleidžiamas tuo pat metu, todėl kad teorinės rezidentūros studijų dalies vykdymas universitete nedirbant rezidentūros bazėje yra negalimas. Jeigu rezidentūros studijos sustabdomos iki trijų mėnesių, rezidentūros trukmė neprailginama.
13. Rezidentui, sustabdžiusiam rezidentūrą dėl šio reglamento 28 punkte nurodytų priežasčių, paliekama teisė studijuoti valstybės lėšomis, jeigu jis ne vėliau kaip per tris darbo dienas po rezidentūros sustabdymo, pateikia universitetui prašymą leisti tęsti studijas. Studijos iki rezidentūros sustabdymo, jeigu rezidentūra sustabdoma ne ilgiau kaip 3,5 metų, įskaitomos į bendrą studijų laiką.
14. Jeigu rezidentūros studijos nutraukiamos dėl kitų priežasčių, kurios nėra nurodytos šio reglamento 28 p., rezidentui neužtikrinama teisė studijuoti valstybės lėšomis.
15. Rezidentas, po pirmųjų studijų metų, nustatyta tvarka, turi teisę pakeisti rezidentūros studijų programą kita, nekeičiant įgyjamos kvalifikacijos (t.y. pakeisti universitetą). Šiuo atveju yra pateikiamas prašymas Rektoriui, vizuotas rezidentūros koordinatoriaus, katedros, klinikos ar instituto vadovo ir Medicinos fakulteto prodekano. Taip pat turi būti gautas kito universiteto sutikimas priimti rezidentą tęsti studijas.
16. Kito Lietuvos universiteto rezidentas, nustatyta tvarka, turi teisę kreiptis į Vilniaus universitetą su prašymu savo universiteto rezidentūros studijų programą pakeisti į Vilniaus universiteto rezidentūros studijų programą, nekeičiant įgyjamos kvalifikacijos. Šiuo atveju yra pateikiamas prašymas Rektoriui, vizuotas rezidentūros koordinatoriaus, katedros, klinikos ar instituto vadovo ir Medicinos fakulteto prodekano.
17. Keisti rezidentūros studijų programą universitete, keičiant įgyjamą kvalifikaciją rezidentas gali tais atvejais, kai per 5 mėnesius nuo studijų metų pradžios nutraukia rezidentūros sutartį ir konkurso būdu, nustatyta tvarka, dalyvauja priėmime į rezidentūros studijų programas.
18. Medicinos fakulteto Tarybos teikimu ir Rektoriaus įsakymu, išimtinais atvejais, rezidentūrosstudijų programa suderinus su Švietimo ir mokslo ministerija ir Sveikatos apsaugos ministerija gali būti pakeista dėl rezidento sveikatos būklės, pateikus tai įrodančius dokumentus.
19. Pasibaigus rezidentūros laikinam sustabdymui, Rektoriaus įsakymu rezidentas grąžinamas rezidentūros studijoms pateikus Doktorantūros ir rezidentūros skyriui prašymą Rektoriui, vizuotą rezidentūros koordinatoriausir Medicinos fakulteto podiplominių studijų prodekano.
20. Rezidentas pašalinamas:
    1. dėl studijų programos nevykdymo (be pateisinamos priežasties neatsiskaičius arba gavus neigiamus vertinimus už du rezidentūros ciklus tais pačiais mokslo metais);
    2. dėl nesąžiningumo studijų ir rezultatų vertinimo metu;
    3. jeigu per penkiolika dienų nuo priėmimo į rezidentūrą be pateisinamos priežasties nepradėjo rezidentūros studijų;
    4. jeigu per tris dienas negrįžo Rektoriaus įsakyme numatytu laiku po rezidentūros atnaujinimo;
    5. šiurkščiai pažeidus universiteto statutą, universiteto vidaus tvarką, rezidentūros bazės vidaus tvarką ar gydytojo profesinę veiklą reglamentuojančius teisės aktus;
    6. rezidentūros bazės vadovui iš rezidentūros bazės pašalinus rezidentą, pažeidusį rezidentūros bazės vidaus tvarką, Lietuvos respublikos Darbo kodekso reikalavimus ar gydytojo profesinę veiklą reglamentuojančius teisės aktus.
21. Rezidentą šalina Rektorius Medicinos fakulteto dekano teikimu.
22. Rezidentas studijas gali nutraukti savo noru, pateikęs Rektoriui rezidentūros koordinatoriaus ir Medicinos fakulteto podiplominių studijų prodekano vizuotą prašymą.
23. Įvykdęs rezidentūros programą, rezidentas laiko baigiamąjį egzaminą birželio mėnesį (išimtinais atvejais žiemos sesijos metu). Kiekvienai rezidentūros programai sudaroma ne mažiau kaip penkių narių kvalifikacijos komisija, du iš jų gali skirti Sveikatos apsaugos ir Švietimo ir mokslo ministerijos. Iniciatyvos teisę raštu siūlyti savo atstovus turi ir atitinkamos gydytojų specialistų draugijos. Medicinos fakulteto dekano teikimu Kvalifikacijos komisija tvirtinama Rektoriaus įsakymu.
24. Baigiamasis rezidentūros egzaminas vyksta raštu arba raštu ir žodžiu. Dešimties balų sistema įvertinti rezidentų atsakymai į klausimus ir rašto darbai saugomi rezidentūrą vykdančiame padalinyje du mėnesius nuo įvertinimo dienos. Rezidentai turi būti supažindinti su baigiamųjų egzaminų klausimais, parengtais pagal rezidentūros studijų programą ne vėliau kaip 30 dienų iki egzamino.
25. Asmeniui, išlaikiusiam baigiamąjį rezidentūros egzaminą, išduodamas pažymėjimas, nurodantis suteiktą šeimos gydytojo, gydytojo specialisto ar gydytojo odontologo specialisto profesinę kvalifikaciją.
26. Pažymėjimą pasirašo Kvalifikacijos komisijos pirmininkas ir universiteto Rektorius arba jo įgaliotas asmuo, išduoda universitetas.
27. Asmeniui, neišlaikiusiam baigiamojo rezidentūros egzamino, rezidentūra yra nutraukiama, o pakartotinai teisė laikyti egzaminą suteikiama ne anksčiau kaip po pusės metų. Pakartotinai laikyti baigiamąjį egzaminą leidžiama du kartus kiekvieną kartą ne anksčiau kaip po pusės metų. Trečią kartą neišlaikius, daugiau laikyti rezidentūros baigiamojo egzamino neleidžiama.
28. Rezidentams, neįvykdžiusiems visos programos, Rektoriaus įsakymu gali būti suteikiama galimybė pratęsti rezidentūros studijas iki vienerių metų. Už pratęstą rezidentūros laiką rezidentas moka savo lėšomis.
29. Kasmetinių rezidentų atostogų trukmė – 36 kalendorinės dienos. Atostogų trukmė įskaičiuojama į rezidentūros programos trukmę. Atostogų laikas planuojamas atsižvelgus į teorinės studijų dalies mokymo programą bei derinamas su rezidentūros bazės poreikiais. Sprendimą dėl rezidento atostogų laiko priima rezidentūros koordinatorius.

### **III. UNIVERSITETO FUNKCIJOS**

1. **Medicinos fakultetas:**
   1. paruošia ir suderinęs su Doktorantūros ir rezidentūros skyriumi teikia Senato komisijai tvirtinti medicinos ir odontologijos rezidentūros reglamentą;
   2. paruošia ir suderinęs su Doktorantūros ir rezidentūros skyriumi teikia Senato komisijai tvirtinti priėmimo į rezidentūrą tvarką;
   3. sudaro ir teikia tvirtinti Rektoriaus įsakymu kvalifikacijos komisijos sudėtį ir baigiamojo rezidentūros egzamino datą;
   4. rengia, derina ir nustatyta tvarka teikia tvirtinti rezidentūros programas;
   5. ruošia ir teikia Senato komisijai dokumentus rezidentūros studijų organizavimo klausimais;
   6. kiekvienų metų rugsėjo mėnesį pateikia Doktorantūros ir rezidentūros skyriui rezidentūros koordinatorių sąrašą;
   7. Sveikatos apsaugos ministerijai pateikia statistinę informaciją apie rezidentų pasiskirstymą bazėse kalendoriniais metais;
   8. nutraukia su rezidentūros baze pasirašytą praktinio mokymo sutartį, jeigu rezidentūros bazė nevykdo praktinio mokymo sutartyje numatytų įsipareigojimų, negali užtikrinti rezidentui sąlygų įgyti praktinių įgūdžių, taip pat kitais teisės aktų nustatytais atvejais;
   9. Doktorantūros ir rezidentūros skyriui teikia siūlymą šalinti iš rezidentūros asmenį, kuris šiurkščiai pažeidė universiteto statutą, vidaus tvarką ar gydytojo profesinę veiklą reglamentuojančius teisės aktus, nevykdo rezidentūros programoje nustatytų reikalavimų ir rezidento pareigų;
   10. rengia dokumentus įvairiais rezidentūros studijų organizavimo ir vykdymo klausimais;
   11. atsako už rezidentūros studijų kokybę.
2. **Doktorantūros ir rezidentūros skyrius:**
   1. organizuoja priėmimo į rezidentūrą konkursą. Rengia Rektoriaus įsakymą apie priėmimą į rezidentūrą;
   2. rengia studijų sutartis su rezidentais;
   3. rengia Rektoriaus įsakymus dėl rezidentų išvykų į užsienio universitetus, klinikas, dėl išleidimo į akademines atostogas, grįžimo iš jų;
   4. Medicinos fakulteto teikimu rengia Rektoriaus įsakymus dėl pašalinimo iš rezidentūros;
   5. rengia Rektoriaus įsakymą dėl rezidentūros koordinatorių ir rezidentų vadovų skyrimo ir atleidimo;
   6. organizuoja rezidentūros pažymėjimų parengimą, registraciją, atsako už jų apskaitą;
   7. rengia pažymas rezidentams;
   8. teikia informaciją, susijusią su rezidentūros organizavimu, Sveikatos apsaugos ministerijai, Švietimo ir mokslo ministerijai, kitoms institucijoms;
   9. rengia statistines metines ataskaitas;
   10. rengia medžiagą apie rezidentūros studijas metinei Rektoriaus ataskaitai;
   11. tvarko informacinę rezidentų sistemą;
   12. saugo su rezidentūros organizavimu susijusius dokumentus universiteto archyve teisės aktų nustatyta tvarka.

# **IV. REZIDENTŪROS KOORDINATORIAUS ir REZIDENTų VADOVO FUNKCIJOS, TEISĖS, PAREIGOS, ATSAKOMYBĖ**

1. **Rezidentūros koordinatorius:**
   1. koordinuoja ir organizuoja atitinkamos rezidentūros programos vykdymą bei atsako už jos vykdymo eigą;
   2. siūlo ir teikia rezidentų vadovų kandidatūras Medicinos fakultetui;
   3. sudaro rezidentams individualų studijų tvarkaraštį ir pagal rezidentūros programą parengia užduotis, taip pat užtikrina šių duomenų suvedimą į ERK-ę;
   4. skiria rezidentus į rezidentūros bazes;
   5. tvirtina rezidentų baigiamųjų mokslo darbų temas;
   6. kontroliuoja rezidentų individualaus studijų tvarkaraščio ir rezidentūros programos užduočių vykdymą;
   7. skiria susijusius su rezidentūros programos vykdymu pavedimus rezidentų vadovams ir kontroliuoja jų darbą.
2. **Rezidento vadovas:**
   1. vadovauja rezidentui rezidentūros ciklo ar kelių ciklų laikotarpyje;
   2. sudaro rezidentui sąlygas įgyti teorinių žinių ir praktinių įgūdžių;
   3. informuoja rezidentūros koordinatorių apie rezidentūros eigą, rezidento pasiekimus ar padarytus pažeidimus;
   4. ciklo pabaigoje ERK-ėje įvertina rezidento įgytas teorines žinias ir praktinius įgūdžius, rašo rezidento charakteristiką;
   5. teisės aktų nustatyta tvarka skiria pavedimus rezidentui, teikiančiam sveikatos priežiūros paslaugas, savarankiškai atlikti darbus ar veiksmus ir kontroliuoja jų vykdymą;
   6. rezidento vadovas neatsako už žalą, padarytą rezidento veika, nesuderinta šio reglamento nustatyta tvarka;
   7. vykdo rezidentūros koordinatoriaus pavedimus susijusius su rezidentūros programos vykdymu;
   8. vadovauja rezidento baigiamajam mokslo darbui;
   9. vienu metu gali vadovauti ne daugiau kaip keturiems rezidentams.
3. Rezidentui budint rezidentūros bazėje, rezidento vadovo pareigas vykdo budintysis gydytojas.
4. Jeigu dėl kokių nors priežasčių rezidentų vadovas negali atlikti priskirtų pareigų, nustatyta tvarka, laikinai gali būti paskirtas kitas rezidento vadovas.

# **V. REZIDENTŪROS BAZĖ**

1. Sveikatos priežiūros įstaiga turi iniciatyvos teisę nustatyta tvarka kreiptis į Vilniaus universiteto Rektoriaus sudarytą bazių atrankos komisiją su prašymu įvertinti ją atitinkamai rezidentūros programos profesinės veiklos praktikai atlikti.
2. Rezidentūros bazė Vilniaus universiteto Medicinos fakultetui:
   1. nustatyta tvarka pateikia paraišką atlikti rezidentūros programos profesinės veiklos praktiką, ne vėliau kaip prieš 2 mėnesius iki priėmimo į rezidentūrą dokumentų priėmimo pradžios;
   2. esant poreikiui pateikia ataskaitą (su rezidentūros bazės vadovo ir finansininko parašu), kurioje nurodo, kiek rezidentas dirbo dienų, kiek priskaičiuota ir išmokėta darbo užmokesčio bei valstybinio socialinio draudimo įmokų.
3. Rezidentūros bazė turi atitikti universiteto nustatytus atitinkamos rezidentūros programos ar jos dalies vykdymo reikalavimus ir sudaryti rezidentui sąlygas įgyti praktinių įgūdžių. Rezidentūros bazės vadovas privalo sudaryti rezidentui sąlygas vykdyti rezidentūros programą.
4. Rezidentūros bazės vadovas sudaro su rezidentu terminuotą darbo sutartį, skirdamas jį į gydytojo rezidento pareigas visam teisės aktuose nustatytam darbo laikui.
5. Rezidentūros bazės vadovas privalo pašalinti iš bazės rezidentą, pažeidusį rezidentūros bazės vidaus tvarką, Lietuvos Respublikos Darbo kodekso reikalavimus ar gydytojo profesinę veiklą reglamentuojančius teisės aktus ir apie tai informuoti Medicinos fakulteto podiplominių studijų prodekaną.
6. Rezidentūros bazės vadovas privalo užtikrinti, kad pacientai, kurie kreipiasi į sveikatos priežiūros įstaigą, būtų informuoti, kad šioje sveikatos priežiūros įstaigoje vykdomos rezidentūros studijos. Paciento dalyvavimą mokymo procese reglamentuoja Lietuvos Respublikos pacientų teisių ir žalos sveikatai atlyginimo įstatymas (Žin., 1996, Nr. [102-2317](http://www3.lrs.lt/cgi-bin/preps2?a=31932&b=); 2004, Nr. [115-4284](http://www3.lrs.lt/cgi-bin/preps2?a=238199&b=)) ir kiti teisės aktai.

### **VI. REZIDENTO TEISĖS, PAREIGOS, KOMPETENCIJA, ATSAKOMYBĖ**

1. Rezidento teises, pareigas ir atsakomybę nustato Lietuvos Respublikos medicinos ir odontologijos rezidentūros nuostatai ir šis reglamentas, rezidentūros bazės vadovo patvirtintas rezidento pareigybės aprašymas, kiti teisės aktai.
2. **Rezidento teisės:**
   1. gauti Lietuvos Respublikos Vyriausybės nustatyta tvarka valstybės paramą;
   2. užsiimti medicinos gydytojo praktika;
   3. taikyti diagnostikos ir gydymo bei reabilitacijos metodus, neperžengiant Lietuvos medicinos normų bei įgytų įgūdžių;
   4. turėti gydytojo spaudą išduotą Lietuvos Respublikos sveikatos apsaugos ministro nustatyta tvarka;
   5. išrašyti receptus nekompensuojamiesiems vaistams, medicinos pagalbos priemonėms;
   6. išrašyti receptus kompensuojamiesiems vaistams, narkotiniams vaistams, medicinos pagalbos priemonėms pagal rezidentūros bazės vadovo nustatytą tvarką;
   7. išduoti nedarbingumo pažymėjimus (pažymas), spręsti darbingumo ekspertizės klausimus;
   8. atsisakyti teikti sveikatos priežiūros paslaugas, jei tai prieštarauja gydytojo profesinės etikos principams arba gali sukelti realų pavojų paciento ar gydytojo gyvybei, išskyrus atvejus, kai teikiama būtinoji medicinos pagalba;
   9. nustatyti žmogaus mirties faktus ir išrašyti mirties liudijimus;
   10. išduoti įvairias pažymas, pažymėjimus, Sveikatos apsaugos ministerijos nustatytais atvejais;
   11. gauti darbui būtiną informaciją apie gydomus ir konsultuojamus ligonius;
   12. dalyvauti pasitarimuose, konferencijose, kuriose nagrinėjami asmens ir visuomenės sveikatos priežiūros klausimai;
   13. naudotis gydytojams nustatytomis socialinėmis ir kitomis garantijomis;
   14. siūlyti Lietuvos Respublikos Sveikatos apsaugos ministerijai, apskričių ir savivaldybių gydytojams, sveikatos priežiūros įstaigų administracijai, kaip gerinti ligų diagnostiką, gydymą ir profilaktiką;
   15. jaunesnysis gydytojas rezidentas turi teisę konsultuotis su vyresniuoju gydytoju rezidentu;
   16. raštu atsisakyti vykdyti rezidento vadovo pavedimus, jeigu neturi reikiamos kompetencijos ir kvalifikacijos. Tai rezidento neatleidžia nuo rezidentūrosprogramos vykdymo;
   17. įvykdžius rezidentūros programą, laikyti baigiamąjį rezidentūros egzaminą.
   18. išlaikius baigiamąjį rezidentūros egzaminą stoti į medicinos mokslo krypties doktorantūrą;
   19. turi ir kitų teisių, nustatytų kituose Lietuvos Respublikos teisės aktuose.
3. **Rezidento pareigos:**
   1. laikytis universiteto ar rezidentūros bazės vidaus tvarkos taisyklių ir Lietuvos Respublikos teisės aktų, reglamentuojančių gydytojo profesinę veiklą;
   2. atliekant profesinės veiklos praktiką, taip pat lankantis pas pacientą, teikti sveikatos priežiūros paslaugas šių nuostatų ir kitų teisės aktų nustatyta tvarka tik įgijus būtinų žinių ir įgūdžių, neviršijant įgytos kompetencijos ir kvalifikacijos;
   3. gerbti pacientų teises, jų nepažeisti;
   4. laikytis medicinos etikos principų;
   5. teisės aktų nustatyta tvarka tvarkyti medicinos dokumentus;
   6. vykdyti rezidentūros programą;
   7. asmeniniu gydytojo spaudu patvirtinti medicinos dokumentų ir receptų įrašus;
   8. atlikti baigiamąjį mokslo darbą. Baigiamojo mokslo darbo vykdymo ir pristatymo tvarką nustato rezidentūros programa.
   9. budėti rezidentūros bazėje rezidentas privalo 48 valandas per mėnesį, jeigu per ciklą sveikatos priežiūros paslaugos joje teikiamos visą parą, o budėjimai yra numatyti rezidentūros programoje atitinkamame cikle. Nėščiosioms ir auginančioms vaikus iki 3 m. amžiaus naktiniai budėjimai (joms prašant) keičiami į dieninius. Savaitinė studijų trukmė kartu su budėjimais neturi viršyti 40 valandų. Rezidento sutikimu, budėjimų valandos gali būti neribojamos. Po naktinio budėjimo rezidentui suteikiamos lengvatos, atitinkančios rezidentūros bazės vidaus tvarkos taisykles ir Lietuvos Respublikos teisės aktus, reglamentuojančius gydytojo profesinę veiklą.
4. **Jaunesniojo rezidento profesinę kompetenciją sudaro:**
   1. medicinos gydytojo profesinė kompetencija (patvirtina medicinos gydytojo diplomas ir medicinos praktikos licencija verstis medicinos gydytojo veikla);
   2. žinios, kurias jis įgijo esamo ciklo metu (patvirtina įrašai elektroninėje rezidento knygelėje (ERK-ėje);
   3. gebėjimai ir įgūdžiai, kuriuos patvirtina ciklo metu atliktas rezidento ERK-ėje įrašytas minimalus gebėjimus ir įgūdžius formuojančių atvejų skaičius;
   4. žinios, gebėjimai, įgūdžiai, kuriuos jis įgijo atlikęs ciklą (patvirtina rezidento vadovo įvertinimas ERK-ėje).
5. **Vyresniojo rezidento profesinę kompetenciją sudaro:**
   1. medicinos gydytojo profesinė kompetencija (patvirtina medicinos gydytojo diplomas ir medicinos praktikos licencija verstis medicinos gydytojo veikla);
   2. žinios, gebėjimai, įgūdžiai, kuriuos jis įgijo jaunesniojo gydytojo rezidento programos dalyje (patvirtina įrašai ERK-ėje);
   3. žinios, kurias jis įgijo esamo ciklo metu (patvirtina įrašai ERK-ėje);
   4. gebėjimai ir įgūdžiai, kuriuos patvirtina ciklo metu atliktas rezidento ERK-ėje įrašytas minimalus gebėjimus ir įgūdžius formuojančių atvejų skaičius;
   5. žinios, gebėjimai, įgūdžiai, kuriuos jis įgijo atlikęs ciklą (patvirtina rezidento vadovo įvertinimas ERK-ėje).
6. Rezidento papildomą kompetenciją sudaro baigti įvadiniai mokymai, skirti medicinos gydytojams, pagal atskiras ar joms prilygintas mokymo programas ar jų dalis.
7. Rezidentui leidžiama savarankiškai dirbti, budėti ir teikti medicinos pagalbą neperžengiat Lietuvos medicinos normų bei šiuose nuostatuose nustatytos kompetencijos. Tais atvejais, kai dėl rezidento kompetencijos stokos pacientui gali būti nustatyta neteisinga ligos diagnozė, paskirtas netinkamas gydymas, kyla rizika paciento sveikatai ar gyvybei, rezidentas privalo konsultuotis su rezidento vadovu arba budinčiu gydytoju. Savo ruožtu rezidento vadovas arba budintis gydytojas įvertinęs susidariusią situaciją privalo konsultuoti rezidentą arba iš jo perimti paciento priežiūrą.
8. Rezidentas teisės aktų nustatyta tvarka atsako už veikas, kuriomis galėjo sukelti ar padarė žalą paciento sveikatai ar gyvybei.

## VII. REZIDENTŪROS FINANSAVIMAS

1. Valstybės finansuojamoje vietoje studijuojantis rezidentas gauna stipendiją LR Vyriausybės nustatyta tvarka ir vadovaujantis Vilniaus universiteto stipendijų nuostatais.
2. Valstybės finansuojamoje rezidentūros vietoje studijavęs asmuo ir pašalintas iš Universiteto arba savo noru nutraukęs studijas (išskyrus tuos atvejus, kai studijos nutraukiamos per pirmųjų studijų pirmąjį pusmetį) LR Vyriausybės nustatyta tvarka privalo į valstybės biudžetą grąžinti studijų kainai valstybės finansuojamose studijų vietose apmokėti skirtas lėšas.
3. Rezidentas, nepatekęs į valstybės finansuojamą rezidentūros programą, gali pretenduoti į valstybės nefinansuojamas studijas. Tais atvejais rezidentas arba jį remianti institucija moka nustatytą rezidentūros studijų kainą.
4. Rezidentas dirbdamas rezidentūros bazėje gauna pareiginę algą. Rezidento pareiginės algos dydį nustatomas Lietuvos Respublikos Vyriausybės nutarimu.
5. Rezidentūros studijų išlaidos finansuojamos iš Lietuvos Respublikos valstybės biudžeto asignavimų, skiriamų Universitetui ir Sveikatos apsaugos ministerijai.

––––––––––––––––––